**KÖZBESZERZÉSI DOKUMENTUMOK**

**Termelői piac kialakítása Gibárton**

**Tartalomjegyzék**

[I. Útmutató az ajánlattevők részére 3](#_Toc526205132)

[1.1. Alkalmazandó eljárásrend, az eljárás típusa 3](#_Toc526205133)

[1.2. Előzetes kikötések, tájékoztatás az eljárás elektronikus közbeszerzési rendszerben történő lebonyolításáról / kommunikáció a közbeszerzési eljárásban / az EKR használata 3](#_Toc526205134)

[1.3. Ajánlattevő, alvállalkozó, egyéb gazdasági szereplő 5](#_Toc526205135)

[1.4. Közös Ajánlattevő(k) 5](#_Toc526205136)

[1.5. Kiegészítő tájékoztatás, hiánypótlás, felvilágosítás kérés, számítási hiba javítása 6](#_Toc526205137)

[1.6. Indokolás-kérés 7](#_Toc526205138)

[1.7. Üzleti titok 7](#_Toc526205139)

[1.8. Az ajánlattétel költsége 8](#_Toc526205140)

[1.9. Ajánlatok elbírálása 8](#_Toc526205141)

[1.10. Az ajánlatok értékelése 9](#_Toc526205142)

[1.11. Formai és egyéb követelmények, ajánlat benyújtása 16](#_Toc526205143)

[1.12. Az ajánlat tartalma, a bírálat első részében, az ajánlat részeként benyújtandó dokumentumok 18](#_Toc526205144)

[1.13. Tájékoztatás a Kbt. 73. § (5) bekezdése alapján 20](#_Toc526205145)

[1.14. A kizáró okok igazolási módja 21](#_Toc526205157)

[1.15. Képviselet az EKR-ben benyújtandó dokumentumok vonatkozásában 22](#_Toc526205158)

[II. Műszaki leírás, árazatlan költségvetések 25](#_Toc526205159)

[III. Vállalkozási szerződéstervezet 26](#_Toc526205160)

[IV. MELLÉKLETEK AZ AJÁNLATHOZ 27](#_Toc526205161)

# Útmutató az ajánlattevők részére

## Alkalmazandó eljárásrend, az eljárás típusa

A jelen közbeszerzési eljárás a közbeszerzésekről szóló 2015. évi CXLIII. törvény (a továbbiakban: Kbt.) 115. § szerinti nyílt eljárás.

A jelen eljárásban kizárólag azok a gazdasági szereplők tehetnek ajánlatot, amelyeknek az ajánlatkérő az eljárást megindító felhívást megküldte. Bármely gazdasági szereplő, amelynek az ajánlatkérő az eljárást megindító felhívást megküldte, jogosult közösen ajánlatot tenni olyan gazdasági szereplővel is, amelynek az ajánlatkérő nem küldött eljárást megindító felhívást.

## Előzetes kikötések, tájékoztatás az eljárás elektronikus közbeszerzési rendszerben történő lebonyolításáról / kommunikáció a közbeszerzési eljárásban / az EKR használata

**1.2.1.** Az ajánlatkérő tájékoztatja a gazdasági szereplőket arról, hogy az elektronikus közbeszerzés részletes szabályairól szóló 424/2017. (XII.19.) Korm. rendelet (a továbbiakban: e-Kr.) 35. § (1) bekezdése alapján jelen közbeszerzési eljárás az elektronikus közbeszerzési rendszerben (a továbbiakban: EKR) kerül (https://ekr.gov.hu) lebonyolításra, mely elektronikus közbeszerzési rendszer a Miniszterelnökség által üzemeltetett központi közbeszerzési nyilvántartás és a közbeszerzési eljárások elektronikus lebonyolítását támogató informatikai rendszer.

Az e-Kr. 2. § (1) bekezdése főszabályként kötelezővé teszi az EKR-en keresztül történő elektronikus kommunikációt, ezért az ajánlatkérő és a gazdasági szereplők között a közbeszerzési eljárással kapcsolatos írásbeli kommunikáció elektronikus úton, az EKR-ben történik.

Az előzőekben foglaltak alapján az ajánlatkérő felhívja a gazdasági szereplők figyelmét arra, hogy nyilatkozataik, kérdéseik, kérelmeik, ajánlatuk, stb. más módon nem, csak kizárólag az EKR rendszeren keresztül nyújthatóak be, figyelemmel az e-Kr. 2. § (3) bekezdésében és a 3. § (1) bekezdésében foglaltakra.

Ezen eseteket leszámítva az ajánlatkérő kivétel nélkül figyelmen kívül hagy és sem formailag, sem tartalmilag nem bírál, nem értékel olyan dokumentumokat, amelyeket az e-Kr. 3. § szerinti valamely feltétel fennállása – illetőleg Ajánlatkérő rendelkezése – hiányában a gazdasági szereplő (érdeklődő, ajánlattevő) akár papír alapon, akár a Kbt. 41. § (2) bekezdése szerinti elektronikus úton nyújt be az ajánlatkérő számára.

Felhívjuk a gazdasági szereplők figyelmét, hogy a közbeszerzési eljárás során az e-Kr. a Kbt. rendelkezéseitől az eljárási cselekmények elektronikus gyakorlása miatt szükséges mértékben eltérhet [Kbt. 41. § (6) bekezdése], így a közbeszerzési eljárás szabályai vonatkozásában fokozottan vegyék figyelembe a Kbt. rendelkezésein túl az e-Kr. szabályait is!

A jelen eljárásban a Kbt. 57. § (2) bekezdése nem alkalmazható.

A gazdasági szereplő kizárólagos felelőssége, hogy az ajánlattételi határidő lejártáig figyelemmel kövesse az eljárási dokumentumok változásait, ajánlatkérő tájékoztatásait és értesítéseit az EKR-ben.

Felhívjuk a gazdasági szereplők figyelmét, hogy amennyiben a közbeszerzési eljárásban az ajánlat benyújtásakor kapacitást nyújtó szervezetet kívánnak igénybe venni, úgy e gazdasági szereplőknek is regisztrálniuk kell az EKR-ben.

Az EKR üzemeltetését és fenntartását az elektronikus közbeszerzési rendszer üzemeltetését és fenntartását végző gazdasági társaság kijelöléséről szóló 27/2017. (XI. 6.) MvM rendelet alapján a NEKSZT Nemzeti Elektronikus Közbeszerzési Szolgáltató és Tanácsadó Kft. (a továbbiakban: NEKSZT Kft.) végzi (http://nekszt.hu).

Az EKR ügyfélszolgálatának elérhetősége: helpdesk@nekszt.hu (munkanapokon (8:00 – 16:00): +36 1 465 8899 telefonszámon); továbbá: ugyfelszolgalat.nekszt.hu

**Az ajánlatkérő nyomatékosan felhívja a gazdasági szereplők figyelmét arra, hogy az EKR felhasználói támogatása a NEKSZT Kft. alapvető feladata, ezért az ajánlat összeállításához az EKR használatával kapcsolatos kérdésekkel a NEKSZT Kft-t kell megkeresni a fentiekben feltüntetett elérhetőségeken.**

Az ajánlatkérő tájékoztatja a gazdasági szereplőket arról, hogy az EKR használatával kapcsolatban a NEKSZT Kft. felhasználói útmutatót bocsátott rendelkezésre a következő elérhetőségen: <https://ekr.gov.hu/portal/tamogatas>

**1.2.2.** Az ajánlat elkészítésének alapja jelen közbeszerzési dokumentum, mely tartalmazza az ajánlat elkészítésével kapcsolatban az ajánlattevők részére szükséges információkról szóló tájékoztatást, az ajánlat részeként benyújtandó igazolások, nyilatkozatok jegyzékét, az ajánlott igazolás- és nyilatkozatmintákat, a műszaki leírást, valamint a szerződéstervezetet. Az ajánlatnak az összes elvégzendő feladatot tartalmaznia kell, úgy, ahogy azt az ajánlatkérő jelen közbeszerzési dokumentumban előírja. Ajánlatkérő nem járul hozzá a közbeszerzési dokumentumok bármilyen - változatlan vagy módosított - formában történő felhasználásához a jelen eljárás keretein kívül.

**1.2.3.** Ajánlata benyújtásával az ajánlattevő teljes egészében és megkötések nélkül elfogadja a közbeszerzési dokumentumokban meghatározott összes feltételt az ajánlattételi időszakban esetlegesen kiadott kiegészítéssel, kiegészítő tájékoztatással együtt, függetlenül az ajánlattevő saját feltételeitől, amelyektől ajánlattevő az ajánlattétellel eláll.

**1.2.4.** Az ajánlattevő kötelessége, hogy teljes körű ismereteket szerezzen a maga számára a közbeszerzési eljárás minden vonatkozásában az ajánlat benyújtása előtt. Ajánlatkérő feltételezi, hogy az ajánlattevő minden olyan információt beszerzett, amely az ajánlat elkészítéséhez és a szerződéskötéshez szükséges.

Ajánlatkérő valamennyi ajánlattevőtől elvárja, hogy az összes tájékoztatást, követelményt, meghatározást, specifikációt, amelyet a közbeszerzési dokumentumok tartalmaznak, átvizsgáljon. Bármely, az ajánlat által tartalmazott nem pótolható hiba, hiányosság az ajánlattevő kockázatára történik, és az ajánlat érvénytelenségét eredményezi.

**1.2.5.** Amennyiben ajánlattevő – átalakulásra hivatkozással – jogelődje bármely adatát fel kívánja használni, ajánlattevőnek csatolnia kell a jogutódlás tényét, körülményeit bizonyító iratokat egyszerű másolatban, így különösen a szétválási, kiválási szerződést, átalakulási iratokat.

**1.2.6.** A Kbt. és Ptk. alkalmazása: a közbeszerzési dokumentumokban a „Kbt.” rövidítés alatt a közbeszerzésekről szóló 2015. évi CXLIII. törvény értendő. Az eljárást megindító felhívásban nem szabályozott kérdések vonatkozásában a Kbt. és a Kbt. egyéb végrehajtási rendeleteinek rendelkezései az irányadóak. A közbeszerzési eljárás alapján megkötött szerződésre a Kbt-ben foglalt eltérésekkel a Polgári Törvénykönyvről szóló 2013. évi V. törvény (a továbbiakban: Ptk.) rendelkezéseit kell alkalmazni.

**1.2.7.** Felelős akkreditált közbeszerzési szaktanácsadó: Boros Tamás

Lajstromszám: 00733

Cím: 3326 Ostoros, Hunyadi u. 101.

E-mail: hevesprojektkft@upcmail.hu

## Ajánlattevő, alvállalkozó, egyéb gazdasági szereplő

A Kbt. 3. § szerinti értelmező rendelkezések ide vonatkozó szabályai:

*Ajánlattevő*: az a gazdasági szereplő, aki (amely) a közbeszerzési eljárásban ajánlatot nyújt be.

*Gazdasági szereplő*: bármely természetes személy, jogi személy, egyéni cég vagy személyes joga szerint jogképes szervezet, vagy ilyen személyek vagy szervezetek csoportja, aki, illetve amely a piacon építési beruházások kivitelezését, áruk szállítását vagy szolgáltatások nyújtását kínálja.

*Alvállalkozó*: az a gazdasági szereplő, aki (amely) a közbeszerzési eljárás eredményeként megkötött szerződés teljesítésében az ajánlattevő által bevontan közvetlenül vesz részt, kivéve

a) azon gazdasági szereplőt, amely tevékenységét kizárólagos jog alapján végzi,

b) a szerződés teljesítéséhez igénybe venni kívánt gyártót, forgalmazót, alkatrész vagy alapanyag eladóját,

c) építési beruházás esetén az építőanyag-eladót.

**Az ajánlattevő ugyanabban a közbeszerzési eljárásban - részajánlat-tételi lehetőség biztosítása esetén ugyanazon rész tekintetében -**

a) nem tehet másik ajánlatot más ajánlattevővel közösen,

b) más ajánlattevő alvállalkozójaként nem vehet részt,

c) más ajánlattevő szerződés teljesítésére való alkalmasságát nem igazolhatja [Kbt. 36. § (1) bekezdés].

## Közös Ajánlattevő(k)

Több gazdasági szereplő közösen is tehet ajánlatot.

A közös ajánlattevők kötelesek maguk közül egy, a közbeszerzési eljárásban a közös ajánlattevők nevében eljárni jogosult képviselőt megjelölni.

***A közös ajánlattevők csoportjának képviseletében tett minden nyilatkozatnak egyértelműen tartalmaznia kell a közös ajánlattevők megjelölését.***

A közös ajánlattevők a szerződés teljesítéséért az ajánlatkérő felé egyetemlegesen felelnek.

A közös ajánlatot benyújtó gazdasági szereplő(k) személyében az eljárásban az ajánlattételi határidő lejárta után változás nem következhet be.

**Közös ajánlattétel esetén csatolni kell a közös ajánlattevők által cégszerűen aláírt közös ajánlattevői megállapodást**, amely tartalmazza az alábbiakat:

* + a közös ajánlatevők nevét, székhelyét,
	+ közös ajánlattevők nevében eljárni jogosult képviselő (ajánlattevő) megnevezését és felhatalmazását a teljes körű döntéshozatalra, az ajánlatkérővel való kapcsolattartásra, valamint a közös ajánlattevők képviseletében teljes körű, az EKR-ben elektronikus úton történő nyilatkozattételre;
	+ a közös ajánlattevők feladatmegosztását,
	+ valamennyi közös ajánlattevői tag nyilatkozatát arról, hogy egyetemleges felelősséget vállalnak a közbeszerzési eljárás eredményeként megkötendő szerződés teljesítéséért,
	+ azon nyilatkozatot, hogy a megállapodás az ajánlat benyújtásának napján érvényes és hatályos, és hatálya, teljesítése, alkalmazhatósága vagy végrehajthatósága nem függ felfüggesztő, hatályba léptető, illetve bontó feltételtől, valamint harmadik személy vagy hatóság jóváhagyásától, nyertesség esetén a közös ajánlatot létrehozó megállapodás érvényes marad a megállapodásból fakadó valamennyi kötelezettség szerződésszerű teljesítéséig.

##

Közös ajánlattétel esetén az EKR-ben elektronikus űrlap benyújtásával teendő nyilatkozatokat a közös ajánlattevők nevében az ajánlatot benyújtó gazdasági szereplő teszi meg. A más nevében tett nyilatkozatok megtételére meghatalmazott gazdasági szereplő kizárólag azért felel, hogy a meghatalmazásnak és a számára rendelkezésre bocsátott nyilatkozatoknak, adatoknak az általa elektronikusan megtett nyilatkozatok megfelelnek, ez a szabály azonban nem érinti a közös ajánlattevők Kbt. 35. § (6) bekezdése szerinti egyetemleges felelősségét.

## Kiegészítő tájékoztatás, hiánypótlás, felvilágosítás kérés, számítási hiba javítása

Bármely gazdasági szereplő, aki a közbeszerzési eljárásban ajánlattevő lehet - a megfelelő ajánlattétel érdekében - a Kbt. 56. § (1) bekezdés szerint a közbeszerzési dokumentumokban foglaltakkal kapcsolatban az EKR-en keresztül kiegészítő tájékoztatást kérhet. Ajánlatkérő az EKR rendszeren keresztül valamennyi gazdasági szereplőnek megküldi a választ az ajánlattételi határidő lejárta előtt ésszerű időben.

A kiegészítő tájékoztatás során adott válaszok a közbeszerzési dokumentumok részét képezik, ezeket az ajánlattétel során figyelembe kell venni.

Az ajánlattevő felelőssége, hogy a kiegészítő tájékoztatásra irányuló kérdései határidőben megérkezzenek az ajánlatkérőhöz.

Az ajánlatkérő, ha úgy ítéli meg, hogy a kérdés megválaszolása a megfelelő ajánlattételhez szükséges, azonban az ésszerű időben történő válaszadáshoz és a válasz figyelembevételéhez nem áll megfelelő idő rendelkezésre, a Kbt. 52. § (3) bekezdésében foglalt módon élhet az ajánlattételi határidő meghosszabbításának lehetőségével. Ajánlatkérő a módosítás megküldésével egyidejűleg tájékoztatja az ajánlattételre felhívott gazdasági szereplőket.

Ajánlatkérő a Kbt. 71. § alapján teljes körűen, az összes ajánlattevő számára azonos feltételekkel biztosítja a hiánypótlás lehetőségét, valamint az ajánlatokban található, nem egyértelmű kijelentések, nyilatkozatok, igazolások tartalmának tisztázása érdekében az ajánlattevőktől felvilágosítást kérhet.

A hiánypótlásra vagy a felvilágosítás nyújtására vonatkozó felszólítást ajánlatkérő a többi ajánlattevő egyidejű értesítése mellett közvetlenül az ajánlattevő részére megküldi, megjelölve a határidőt, továbbá a hiánypótlási felhívásban a pótlandó hiányokat ajánlattevőnként tételesen.

Amíg bármely ajánlattevő számára hiánypótlásra vagy felvilágosítás nyújtására határidő van folyamatban, az ajánlattevő pótolhat olyan hiányokat, amelyekre nézve az ajánlatkérő nem hívta fel hiánypótlásra. (Kbt. 71. § (5) bekezdés)

Ajánlatkérő egy alkalommal újabb hiánypótlást rendel el, ha a hiánypótlással az ajánlattevő az ajánlatban korábban nem szereplő gazdasági szereplőt von be az eljárásba, és e gazdasági szereplőre tekintettel lenne szükséges az újabb hiánypótlás.

Az ajánlatkérő újabb hiánypótlást rendel el, ha a korábbi hiánypótlási felhívás(ok)ban nem szereplő hiányt észlel. A korábban megjelölt hiány a későbbi hiánypótlás során már nem pótolható (Kbt. 71. § (6) bekezdés).

A Kbt. 71. § (11) bekezdését azzal az eltéréssel kell alkalmazni, hogy ha az ajánlatkérő az ajánlatban az értékelésre kiható számítási hibát észlel - a hiba és a javítandó érték, valamint a javítás eredményeként meghatározott érték megjelölésével - , felhívja az ajánlattevőt annak javítására. A számítási hiba javításának az eredményét az ajánlatkérő akként állapítja meg, hogy a közbeszerzés tárgya elemeinek tételesen meghatározott értékeit (az alapadatokat) alapul véve kiszámítja az összesített ellenértéket vagy más - az ajánlatban megtalálható számításon alapuló - adatot. Ha a számítási hiba javítását nem, vagy nem az előírt határidőben, vagy hibásan teljesítették, az ajánlat érvénytelen.

## Indokolás-kérés

Ajánlatkérő a Kbt. 72. § alapján az értékelés szempontjából lényeges ajánlati elemek tartalmát megalapozó adatokat, valamint indokolást kér írásban és erről a kérésről a többi ajánlattevőt egyidejűleg, írásban értesíti, ha az ajánlat a megkötni tervezett szerződés tárgyára figyelemmel aránytalanul alacsony összeget tartalmaz az értékelési szempontként figyelembe vett ár vagy költség, vagy azoknak valamely önállóan értékelésre kerülő eleme tekintetében.

Ajánlatkérő a Kbt. 72. § (7) bekezdése alapján hasonlóan jár el, ha az ajánlatnak valamely eleme tartalmaz teljesíthetetlennek ítélt kötelezettségvállalást.

Ajánlatkérő a Kbt. 81. § (4) bekezdése alapján a bírálatnak az aránytalanul alacsony ár vagy költség vizsgálatára vonatkozó részét az ajánlatok értékelését követően végzi el. Ebben az esetben csak a legkedvezőbb ajánlatot tett ajánlattevő - és ha az összegezésben meg kívánja nevezni, a második legkedvezőbb ajánlatot tett ajánlattevő - tekintetében vizsgálja az ár vagy költség aránytalanul alacsony voltát, és alkalmazza szükség esetén a Kbt. 72. § szerinti eljárást. Ha az ajánlattevő ajánlata aránytalanul alacsony ár vagy költség miatt érvénytelennek bizonyul, az értékelési sorrendben a következő ajánlattevő a helyébe lép és a szükséges bírálati cselekményeket ennek megfelelően kell elvégezni.

Ajánlatkérő alkalmazza a Kbt. 81. § (5) bekezdését is: csak az értékelési sorrendben legkedvezőbb vagy a legkedvezőbb és az azt követő egy vagy több legkedvezőbb ajánlattevő tekintetében végzi el a bírálatot.

## Üzleti titok

A gazdasági szereplő az ajánlatban, hiánypótlásban, felvilágosításban, valamint a Kbt. 72. § szerinti indokolásban elkülönített módon elhelyezett, üzleti titkot (ideértve a védett ismeretet is) [az üzleti titok védelméről szóló 2018. évi LIV. törvény 1. §] tartalmazó iratok nyilvánosságra hozatalát megtilthatja a Kbt. 44. § (1) bekezdés alapján. Az üzleti titkot tartalmazó irat kizárólag olyan információkat tartalmazhat, amelyek nyilvánosságra hozatala a gazdasági szereplő üzleti tevékenysége szempontjából aránytalan sérelmet okozna.

A gazdasági szereplő az üzleti titkot tartalmazó dokumentum elkülönített elhelyezésére az EKR-ben erre szolgáló funkciót alkalmazza. Tekintettel arra, hogy az e-Kr. 11. § (4) bekezdése kötelező jelleggel előírja, hogy a gazdasági szereplő az üzleti titkot tartalmazó dokumentum elkülönített elhelyezésére az EKR-ben erre szolgáló funkciót alkalmazza, ajánlatkérő tájékoztatja a gazdasági szereplőket arról, hogy az üzleti titokká nyilvánított dokumentumok e funkció alkalmazása nélkül történő elhelyezése nem fogadható el.

A gazdasági szereplő az elkülönített irathoz indokolást köteles csatolni (**IV.2. sz. melléklet**), amelyben részletesen alátámasztja, hogy az adott információ vagy adat nyilvánosságra hozatala miért és milyen módon okozna számára aránytalan sérelmet. A gazdasági szereplő által adott indokolás nem megfelelő, amennyiben az általánosság szintjén kerül megfogalmazásra.

Felhívjuk a figyelmet arra, hogy a Kbt. 44. § (2) bekezdés szerint a gazdasági szereplő nem nyilváníthatja üzleti titoknak különösen

a) azokat az információkat, adatokat, amelyek elektronikus, hatósági vagy egyéb nyilvántartásból bárki számára megismerhetők,

b) az információs önrendelkezési jogról és az információszabadságról szóló 2011. évi CXII. törvény 27. § (3) bekezdése szerinti közérdekből nyilvános adatokat,

c) az ajánlattevő, illetve részvételre jelentkező által az alkalmasság igazolása körében bemutatott

ca) korábban teljesített közbeszerzési szerződések, illetve e törvény szerinti építés- vagy szolgáltatási koncessziók megkötésére, tartalmára és teljesítésére vonatkozó információkat és adatokat,

cb) gépekre, eszközökre, berendezésekre, szakemberekre, tanúsítványokra, címkékre vonatkozó információkat és adatokat,

d) az ajánlatban meghatározott áruk, építési beruházások, szolgáltatások leírását, ide nem értve a leírásnak azt a jól meghatározható elemét, amely tekintetében az (1) bekezdésben meghatározott feltételek az ajánlattevő által igazoltan fennállnak,

e) ha az ajánlatkérő annak benyújtását kéri, az ajánlattevő szakmai ajánlatát, ide nem értve a szakmai ajánlatnak azt a jól meghatározható elemét, amely tekintetében az (1) bekezdésben meghatározott feltételek az ajánlattevő által igazoltan fennállnak és a (3) bekezdés alapján nincs akadálya az üzleti titokká nyilvánításnak.

A gazdasági szereplő nem tilthatja meg nevének, címének (székhelyének, lakóhelyének), valamint olyan ténynek, információnak, megoldásnak vagy adatnak (a továbbiakban együtt: adat) a nyilvánosságra hozatalát, amely a Kbt. 76. § szerinti értékelési szempont alapján értékelésre kerül, de az ezek alapjául szolgáló - a Kbt. 44. § (2) bekezdés hatálya alá nem tartozó - részinformációk, alapadatok nyilvánosságra hozatalát megtilthatja.

Ha a gazdasági szereplő meghatározott információk, adatok üzleti titokká nyilvánítása során a Kbt. 44. § (1)-(3) bekezdésben foglaltakat nem tartotta be, úgy az ajánlatkérő hiánypótlás keretében felhívja az érintett gazdasági szereplőt a megfelelő tartalmú dokumentum benyújtására.

Amennyiben ajánlattevő valamely adatot a Kbt. 44. § (2)-(3) bekezdésébe ütköző módon minősít üzleti titoknak és ezt az ajánlatkérő hiánypótlási felhívását követően sem javítja, úgy ajánlata a Kbt. 73. § (1) bekezdés fa) pontja alapján érvénytelen.

## Az ajánlattétel költsége

Az ajánlat elkészítésével és benyújtásával kapcsolatos összes költség kizárólag az ajánlattevőt terheli. Az ajánlatkérő nem felel, vagy nem fizet semmiféle költségért vagy veszteségért, amely az ajánlattevőt érheti a helyszínen tett látogatásokkal vagy vizsgálatokkal kapcsolatban, vagy az ajánlat bármely más vonatkozásában. Az ajánlattevőnek nincs joga semmilyen, a közbeszerzési dokumentumokban kifejezetten megadott jogcímen kívüli egyéb – így különösen anyagi – igény érvényesítésére. A közbeszerzési eljárás eredményes vagy eredménytelen befejezésétől függetlenül az ajánlatkérővel szemben e költségekkel kapcsolatban semmilyen követelésnek nincs helye. Az ajánlatkérő kifejezetten nyilatkozik, hogy az ajánlatok elkészítéséért sem a nyertes ajánlattevőnek, sem másoknak nem fizet.

## Ajánlatok elbírálása

Ajánlatkérő az ajánlatok elbírálását egy szakaszban végzi, tekintettel arra, hogy alkalmassági követelményt nem írt elő a Kbt. 115. § (2) bekezdése alapján.

A fentiekre tekintettel nincs olyan dokumentum, okirat, amelyet kifejezetten csak az ajánlatkérő Kbt. 69. § (4) bekezdése szerinti felhívására kellene benyújtani.

## Az ajánlatok értékelése

Ajánlatkérő az ajánlatokat a Kbt. 76. § (2) bekezdés c) pontja szerint a legjobb ár-érték arányt megjelenítő szempontok szerint értékeli.

Az ajánlatok értékelési szempontok szerinti tartalmi elemeinek értékelése során adható **pontszám alsó és felső határa: 0 és 10**.

Az értékelési szempontok az alábbiak:

|  |
| --- |
| Minőségi szempontok:  |
| 1. A szerződés teljesítésében résztvevő szakember az ajánlattételi felhívás megküldését megelőzően kivitelezési munkák helyszíni irányításában szerzett szakmai tapasztalata (hónap) (0-60 hónap) | 10 |
| 2. Teljeskörű többletjótállás időtartama (hónap) (0-48 hónap) | 10 |
| 3. Legalább 1 fő, hátrányos helyzetű munkavállaló bevonása a teljesítésbe, összesen legalább 240 munkaórában (igen/nem) | 10 |
| Ár szempont: |  |
| 3. Nettó ajánlati ár (Forint) | 70 |

A súlyszám és az értékelési szempontra adott pontszám szorzata és ezen szorzatok összege adja az ajánlat összpontszámát. Az így legtöbb pontot elérő ajánlat minősül a legjobb ár-érték arányt megjelenítő ajánlatnak. Ajánlatkérő a számítás során kettő tizedesjegyig kerekít a matematikai kerekítés szabályai szerint.

**Az értékelés módszere az 1. részszempont esetében** **a legkedvezőbb szint, illetve legkedvezőtlenebb elvárás közötti „arányosítás” módszere.**

*A pontkiosztás módszere:*

A Miniszterelnökség által kiadott „Útmutató a Kbt. 77. § (1) bekezdése szerinti legkedvezőbb szint, illetve legkedvezőtlenebb elvárás meghatározásához” alapján. Ajánlatkérő a legkedvezőbb tartalmi elemre (60 hónap) a maximális pontot (felső ponthatár) adja a számára legkedvezőtlenebb tartalmi elemre (0 hónap) a minimális pontot (alsó ponthatár) adja, és a két szélső (legkedvezőtlenebb és legkedvezőbb) érték közé eső megajánlás pedig a két szélső értéktől való távolságok arányának megfelelően kerül pontozásra az alábbi képlet szerint:

Az 1. részszempont esetén alkalmazott arányosítás képlete:

 (Avizsgált - Alegkedvezőtlenebb)

Pvizsgált = ----------------------------------------------------- x (Pmax – Pmin) + Pmin

 (Alegkedvezőbb – Alegkedvezőtlenebb)

ahol:

P: a vizsgált ajánlati elem adott szempontra vonatkozó pontszáma

Pmax: a pontskála felső határa

Pmin: a pontskála alsó határa

Alegkedvezőbb: az ajánlatkérő által a Kbt. 77. § (1) bekezdése alapján meghatározott legkedvezőbb érték, amire a maximális pontszámot adja (60 hónap)

Alegkedvezőtlenebb az ajánlatkérő által a Kbt. 77. § (1) bekezdése alapján meghatározott legkedvezőtlenebb érték, amire a minimális pontszámot adja (0 hónap)

Avizsgált: a vizsgált ajánlati elem

A pontozás két tizedesjegyre kerekítve történik.

Ajánlatkérő az 1. értékelési részszempont vonatkozásában felhívja az ajánlattevők figyelmét, hogy *„*A szerződés teljesítésében résztvevő szakember az ajánlattételi felhívás megküldését megelőzően kivitelezési munkák helyszíni irányításában szerzett szakmai tapasztalata (hónap)*”* vonatkozásában 0 hónapos szakmai tapasztalat esetén a ponthatár alsó határával megegyező pontszámot ad, míg a 60 hónapos, illetve az annál még kedvezőbb (magasabb) szakmai tapasztalattal rendelkező szakember megajánlása esetén a ponthatár felső határával azonos számú pontot ad az értékelés során.

Az 1. részszempont vonatkozásában ajánlatkérő kizárólag egész hónapban megadott megajánlást fogad el.

**Az értékelés módszere a 2. részszempont esetében** **a legkedvezőbb szint, illetve legkedvezőtlenebb elvárás közötti „arányosítás” módszere.**

*A pontkiosztás módszere:*

A Miniszterelnökség által kiadott „Útmutató a Kbt. 77. § (1) bekezdése szerinti legkedvezőbb szint, illetve legkedvezőtlenebb elvárás meghatározásához” alapján. Ajánlatkérő a legkedvezőbb tartalmi elemre (36 hónap) a maximális pontot (felső ponthatár) adja, a számára legkedvezőtlenebb tartalmi elemre (0 hónap) a minimális pontot (alsó ponthatár) adja, és a két szélső (legkedvezőtlenebb és legkedvezőbb) érték közé eső megajánlás pedig a két szélső értéktől való távolságok arányának megfelelően kerül pontozásra az alábbi képlet alapján:

A 2. részszempont esetén alkalmazott arányosítás képlete:

(Avizsgált - Alegkedvezőtlenebb)

Pvizsgált = ----------------------------------------------------- x (Pmax – Pmin) + Pmin

 (Alegkedvezőbb – Alegkedvezőtlenebb)

ahol:

P: a vizsgált ajánlati elem adott szempontra vonatkozó pontszáma

Pmax: a pontskála felső határa

Pmin: a pontskála alsó határa

Alegkedvezőbb: az ajánlatkérő által a Kbt. 77. § (1) bekezdése alapján meghatározott legkedvezőbb érték, amire a maximális pontszámot adja (48 hónap)

Alegkedvezőtlenebb az ajánlatkérő által a Kbt. 77. § (1) bekezdése alapján meghatározott legkedvezőtlenebb érték, amire a minimális pontszámot adja (0 hónap)

Avizsgált: a vizsgált ajánlati elem

A pontozás két tizedesjegyre kerekítve történik.

Ajánlatkérő a 2. értékelési részszempont vonatkozásában felhívja az ajánlattevők figyelmét, hogy ajánlatkérő a „Jótállás időtartama (hónap)” vonatkozásában a 0 hónapos többletjótállási időtartam megajánlása esetén a ponthatár alsó határával megegyező pontszámot ad, és a 48 hónapos időtartam esetén, illetve az annál még kedvezőbb (magasabb) megajánlásokra egyaránt a ponthatár felső határával azonos számú pontot ad az értékelés során.

A 2. részszempont vonatkozásában ajánlatkérő kizárólag egész hónapban megadott megajánlást fogad el.

**Az értékelés módszere a 3. részszempont esetében „pontozás” módszere.**

A Közbeszerzési Hatóság útmutatója (KÉ 2016. évi 147. szám; 2016. december 21.) 1. számú melléklet B. 1. pontja szerinti „Pontozás”.

Ajánlattevőnek a felolvasólapon meg kell adnia, hogy vállalja-e legalább 1 fő hátrányos helyzetű munkavállaló bevonását a kivitelezési munkálatokba, legalább összesen 240 munkaóra időtartamban.

Amennyiben az ajánlattevő vállalja a kivitelezés során legalább 1 fő hátrányos helyzetű munkavállaló bevonását a kivitelezési munkálatokba, legalább összesen 240 munkaóra időtartamban, a felolvasólap vonatkozó pontjában az „Igen” megajánlást kell megadni.

Amennyiben ajánlattevő nem vállalja a hátrányos helyzetű munkavállaló bevonását, a felolvasólapon a „Nem” megajánlást kell feltüntetni.

Az „Igen” megajánlás a maximálisan adható 10 pontot, a „Nem” megajánlás a minimum pontszámot, 0 pontot kapja.

**Az értékelés módszere a 4. részszempont esetében fordított arányosítás módszere.**

A Közbeszerzési Hatóság útmutatója (KÉ 2016. évi 147. szám; 2016. december 21.) 1. számú melléklet A. 1. ba) „Fordított arányosítás”.

A 4. részszempont esetén alkalmazott fordított arányosítás képlete:

P = (Alegjobb / Avizsgált) x (Pmax – Pmin) + Pmin

ahol:

P: a vizsgált ajánlati elem adott szempontra vonatkozó pontszáma

Pmax: a pontskála felső határa

Pmin: a pontskála alsó határa

Alegjobb: a legelőnyösebb ajánlat tartalmi eleme

Avizsgált: a vizsgált ajánlat tartalmi eleme

A pontozás két tizedesjegyre kerekítve történik.

Az értékelés alapját a 4. részszempont esetében ajánlati ár nettó összege képezi, melynek alapja a közbeszerzési dokumentumok részeként kiadott árazatlan költségvetés teljeskörűen beárazva.

A fenti módszer alapján értékelési részszempontonként kiszámított pontszámok a részszemponthoz tartozó súlyszámmal megszorzásra, majd az összes szempont tekintetében összeadásra kerülnek.

A legmagasabb összpontszámot elérő ajánlat minősül legjobb ár-érték arányú ajánlatnak.

Ha több ajánlatnak azonos a fentiek szerint kiszámított összpontszáma, az az ajánlat minősül a legkedvezőbbnek, amely a nem egyenlő értékelési pontszámot kapott értékelési szempontok közül a legmagasabb súlyszámú értékelési szempontra nagyobb értékelési pontszámot kapott. Az ajánlatkérő jogosult közjegyző jelenlétében sorsolást tartani, ha a legkedvezőbb ajánlat e módszerrel sem határozható meg.

**1.10.2.** ***Az értékelési szempontok tartalma*:**

### 1.10.2.1. A szerződés teljesítésében résztvevő szakember az ajánlattételi felhívás megküldését megelőzően kivitelezési munkák helyszíni irányításában szerzett szakmai tapasztalata (hónap) (0-60 hónap)

Ajánlatkérő a Kbt. 76. § (3) bekezdés b) pontja által biztosított lehetőség alapján az ajánlattételi felhívásban és a közbeszerzési dokumentumokban meghatározott feladatok körében értékként tekinti a nagyobb szakmai tapasztalattal rendelkező szakemberek bevonását, mellyel a kivitelezés szakmai minősége és a kivitelezési feladatok ellátásának szakmai színvonala emelhető. Ezért tette az értékelési szempontrendszer részévé a szerződés teljesítésében résztvevő szakember azon szakmai tapasztalatát, melyet kivitelezési munkák helyszíni irányításában szerzett.

Ennek megfelelően Ajánlattevőnek ajánlatában meg kell neveznie a szerződés teljesítése során a kivitelezési munkák irányításában résztvevő szakembert, és meg kell adnia, hogy az ajánlattételi felhívás megküldését megelőzően kivitelezési munkák helyszíni irányításában hány hónap szakmai tapasztalattal rendelkezik, az alábbiak figyelembevételével:

**A szerződés teljesítésében résztvevő szakember az ajánlattételi felhívás megküldését megelőzően kivitelezési munkák helyszíni irányításában szerzett szakmai tapasztalata** ***= a szakember - az ajánlattételi felhívás megküldését megelőzően teljesített projektekkel alátámasztott - gyakorlati ideje egész hónapokban kifejezve, melyek esetében a szakember kivitelezési munkák helyszíni irányítását végezte.***

**A hónapokban megadott gyakorlati idő meghatározása az önéletrajz alapján az alábbiak szerint történik:**

* azon korábbi projektek esetében, melyekben a szakember a projekt helyszínén kivitelezés irányítási feladatokat látott el, a kezdés/befejezés (-tól – ig) év, hónap adatokkal megadott hónapok száma kerül összesítésre az alábbiak figyelembevételével:
	+ az időben párhuzamos projektek (gyakorlati idők) csak egyszer számítanak bele az adott szakember szakmai tapasztalatába
	+ a projekt kezdő és záró hónapja is beleszámít az adott szakember szakmai tapasztalatába
	+ A projekt kezdő és záró hónapja közötti időtartam nem tartalmazhatja a garanciális időszak hosszát!

A fenti szakmai tapasztalattal rendelkező szakembert ajánlattevő a jelen közbeszerzési eljárás eredményeként megkötött vállalkozói szerződés teljesítésekor kötelessége építésvezetőként, művezetőként vagy műszaki vezetőként (felelős műszaki vezetőként) alkalmazni, és tevékenysége végzését az építési naplóban dokumentálni.

Ezen részszempont vonatkozásában csatolni kell a szakember saját kezűleg aláírt, a közbeszerzési dokumentumokban kiadott minta szerint készített szakmai önéletrajzát, amely igazolja a felolvasólapon megadott szakmai gyakorlatát.

Ezzel összefüggésben Ajánlatkérő kifejezetten fel kívánja hívni Ajánlattevő figyelmét a Kbt. 71. § (9) bekezdésében szereplő alábbi előírásokra:

A Kbt. 76. § (3) bekezdés b) pontja szerinti értékeléshez az Ajánlatkérő által bemutatni kért szakemberek személye hiánypótlás keretében csak a Kbt. 71. § (4) bekezdésben foglalt esetben és csak úgy változhat, hogy a hiánypótlásban az értékeléskor figyelembe veendő minden releváns körülmény tekintetében a korábbival legalább egyenértékű szakember kerül bemutatásra. Ha a hiánypótlás során a korábbinál nagyobb tapasztalattal, magasabb képzettséggel rendelkező személy kerül bemutatásra, az Ajánlatkérő az értékeléshez akkor is csak az általa pótolt szakember adatait veheti figyelembe, a hiánypótlás ilyenkor is csak az érvényessé tételt szolgálja, és nem eredményezi az értékeléskor figyelembe veendő tényezők változását. Ha a Kbt. 76. § (3) bekezdés b) pontja szerinti értékeléshez bemutatott szakemberekre vonatkozó, a felolvasólapon feltüntetett adat és az ajánlatban a szakemberre vonatkozóan csatolt dokumentum tartalma között ellentmondás van, és nem sikerül felvilágosítás vagy a már bemutatott szakemberre vonatkozó dokumentum hiánypótlása keretében a felolvasólapon feltüntetett adatot alátámasztani, az Ajánlatkérő az értékeléskor – feltéve, hogy az a felolvasólapon szereplő adatnál az értékeléskor kevésbé kedvező – azt az adatot veszi figyelembe, amelyet a szakemberre vonatkozóan csatolt dokumentumok alátámasztanak. Az Ajánlatkérő az értékelt adat ezen megállapított értékéről az eljárásban részt vevő minden Ajánlattevőt, az érték megállapítását követően haladéktalanul, egyidejűleg értesít. Ha a felolvasólapon feltüntetett adat és a szakemberre vonatkozóan csatolt dokumentum tartalma között olyan ellentmondás áll fenn, hogy a felolvasólapon szereplő adat az értékeléskor kevésbé kedvező, az értékeléskor a felolvasólapon szereplő adatot kell figyelembe venni.

Ezen értékelési részszemponttal összefüggésben csatolandó továbbá a szerződés teljesítésében résztvevő szakember rendelkezésre állási nyilatkozata is.

**Felhívjuk továbbá ajánlattevők figyelmét, hogy az önéletrajzban az adatokat a valóságnak megfelelően állítsák be. Az ajánlattevő fenntartja a jogot az önéletrajzban szereplő adatok valóságtartalmának szúrópróbaszerű ellenőrzésére.**

**A valóságtól eltérően közölt bármely adat esetén az ajánlattevő a Kbt. 62. (1) bekezdés h) pontjában foglalt kizáró ok hatálya alá kerülhet.**

### 1.10.2.2. Teljeskörű többletjótállás időtartama (hónap) (0-48 hónap)

Ajánlatkérő számára a szerződés teljesítésével összefüggésben különösen fontos a minőségi munkavégzés, a beépítésre kerülő anyagok, berendezések minél kedvezőbb élettartama, illetve az elvégzett munkáért, az esetleges – az üzemelés közben kiderülő – hibákért, hiányosságokért való felelősségvállalás, ezért tette a Kbt. 76. § (3) bekezdés alapján - az értékelés részévé az ajánlattevő által vállalt teljeskörű jótállás időtartamát. Ennek megfelelően ajánlattevőnek ajánlatában meg kell adnia a vállalt teljeskörű jótállás időtartamát hónapokban, a szerződés teljesítésétől (sikeres műszaki átadás-átvétel) számítva. A teljeskörű jótállás időtartama minimum 12 hónap.

### 1.10.2.3. Legalább 1 fő, hátrányos helyzetű munkavállaló bevonása a teljesítésbe, összesen legalább 240 munkaórában (igen/nem)

Ajánlatkérő a Kbt. 76. § (3) bekezdés a) pontja által biztosított lehetőség alapján az ajánlattételi felhívásban és a közbeszerzési dokumentumokban meghatározott feladatok teljesítése során értékként tekinti a hátrányos helyzetű munkavállaló bevonását a kivitelezésbe, ezért tette az értékelési szempontrendszer részévé.

Fenti értékelési részszemponttal összefüggésben Ajánlattevőnek a felolvasólapon meg kell adnia, hogy vállalja-e legalább 1 fő hátrányos helyzetű munkavállaló bevonását a kivitelezési munkálatokba, legalább összesen 240 munkaóra időtartamban, mely történhet akár egy fő bevonásával is, ebben az esetben ezt az egy főt kell minimum 240 munkaóra időtartamban alkalmazni, de lehetséges több fő bevonása is, mely esetben a bevont személyek foglalkoztatásának összességében kell elérnie a 240 munkaóra időtartamot (pl. 2 fő 120-120 óra időtartamban.

Amennyiben a nyertes ajánlattevő vállalja hátrányos helyzetű munkavállaló bevonását, a szerződés teljesítése során a szerződésben meghatározottak szerint kell alátámasztania a fenti paramétereknek megfelelő vállalás teljesülését.

A 272/2014. (XI. 5.) Korm. rendelet 5. melléklet 4.5.3. pontjában rögzítettek szerint hátrányos helyzetűnek minősül a munkavállaló az alábbi esetekben:

*„4.5.3.    Hátrányos helyzetű személy*

*4.5.3.1.    a foglalkoztatást megelőző 6 hónapban rendszeresen fizetett alkalmazásban nem álló személyek,*

*4.5.3.2.    az alacsony iskolai végzettséggel rendelkezők, akik nem szereztek középfokú végzettséget vagy szakképesítést (ISCED 3),*

*4.5.3.3.    az 50 éven felüli életkorú személyek,*

*4.5.3.4.    a megváltozott munkaképességűek,*

*4.5.3.5.    a gyermekgondozást segítő ellátásról, a gyermekgondozási díjról, a gyermeknevelési támogatásról, ápolási díjról visszatérők,*

*4.5.3.6.    a pályakezdő, vagy 25 év alatti életkorú fiatalok,*

*4.5.3.7.    az egy vagy több eltartottal egyedül élő felnőttek,*

*4.5.3.8.    az olyan ágazatban vagy szakmában dolgozó személyek, amelyben 25%-kal nagyobb a nemi egyensúlyhiány, mint a valamennyi gazdasági ágazatra jellemző átlagos egyensúlyhiány, és ezen személyek az alulreprezentált nemi csoportba tartoznak, vagy*

*4.5.3.9.    az etnikai kisebbséghez tartozó személyek, akiknek szakmai, nyelvi képzésük vagy szakmai tapasztalatuk megerősítésére van szükségük ahhoz, hogy javuljanak munkába állási esélyeik egy biztos munkahelyen.”*

A teljesítés során a nyertes ajánlattevőként szerződő fél köteles jegyzőkönyvet vezetni a bevonásra kerülő hátrányos helyzetű személyről, pontosan megjelölve, hogy milyen munkakörben dolgozik és a 272/2014. (XI. 5.) Korm. rendelet 5. melléklet 4.5.3. pontjában rögzített mely feltétel alapján minősül hátrányos helyzetű személynek. A jegyzőkönyvet a vállalás teljesülésekor, de legkésőbb a műszaki átadás-átvétel megkezdésének napján, vagy annak időtartama alatt a bevont hátrányos helyzetű személynek alá kell írnia. Megrendelő jogosult a jegyzőkönyvet és annak valóságtartalmát a szerződés teljesítésének bármely szakaszában ellenőrizni. A vállalás be nem tartása súlyos szerződésszegésnek minősül, és hibás teljesítési kötbér fizetési kötelezettségét vonja maga után.

### 1.10.2.4. Ajánlati ár

Az ajánlati árat nettó Forintban kell megadni.

Ha az ajánlati ár számokkal megadott összege és a betűvel leírt összege között eltérés van, akkor a betűvel kiírt összeget tekinti az Ajánlatkérő érvényesnek.

Az ajánlatban szereplő áraknak fix árnak kell lennie, vagyis az Ajánlattevők semmilyen formában és semmilyen hivatkozással sem tehetnek változó árat tartalmazó ajánlatot.

A nettó árakat úgy kell megadni, hogy azok tartalmazzanak minden járulékos költséget, függetlenül azok formájától és forrásától, pl. VÁM, különböző díjak és illetékek stb.

Az ajánlati árnak tartalmaznia kell a teljesítés időtartama alatti árváltozásból eredő kockázatot és hasznot is.

Az Ajánlattevők csak magyar forintban (HUF) tehetnek ajánlatot és a szerződéskötés valutaneme is csak ez lehet.

Az ajánlati árnak tartalmaznia kell mindazokat a költségeket, amelyek az ajánlat tárgyának eredményfelelős megvalósításához, az ajánlati feltételekben rögzített feltételek betartásához szükségesek, így többek között minden illetéket, díjat, bérletet, a hibák kijavításához szükséges költségeket is.

A vállalkozói díjnak magában kell foglalnia különösen, de nem kizárólagosan:

a) a közvetlen költséget, ennek keretében

aa) az anyagköltséget és a közvetlen gépköltséget a fuvarozási és rakodási költséggel együtt,

ab) az építőipari rezsióradíj alapján számított munkadíjat,

b) a fedezetet, ennek keretében

ba) a közvetlen költségek között nem szereplő általános költségeket,

bb) a tervezett nyereséget, amennyiben azt a rezsióradíj nem tartalmazza.

Aránytalanul alacsony árajánlatnak minősül, ha a vállalkozó kivitelező által alkalmazott rezsióradíj alacsonyabb az Építőipari Ágazati Párbeszéd Bizottság ajánlása alapján az építésgazdaságért felelős miniszter rendeletében megállapított minimális építőipari rezsióradíj mértékénél. A kivitelezési szerződés megkötésekor az aránytalanul alacsony ár vizsgálata során az építésgazdaságért felelős miniszter által működtetett honlapon található elektronikus költségvetési kiírási programban meghatározott élőmunka szükségleti normatívákat irányadónak lehet tekinteni.

Az ajánlat csak banki átutalásos fizetési módot tartalmazhat, minden egyéb fizetési mód elfogadhatatlan az Ajánlatkérő számára.

Az ajánlatok kidolgozásakor vegyék figyelembe, hogy az ajánlati árnak teljes körűnek kell lennie, vagyis magába kell foglalni minden Ajánlattevői kifizetési igényt.

**1.10.3. Tájékoztatás az elektronikus árlejtésről**

Elektronikus árlejtés a jelen közbeszerzési eljárásban nem kerül alkalmazásra.

## Formai és egyéb követelmények, ajánlat benyújtása

* + 1. A Kbt. 66. § (1) bekezdése alapján az ajánlatot a gazdasági szereplőnek a közbeszerzési dokumentumokban meghatározott tartalmi és formai követelményeknek megfelelően kell elkészítenie és benyújtania.
		2. Ahol az ajánlatkérő a közbeszerzési eljárás során valamely dokumentum benyújtását írja elő, a dokumentumot az EKR-ben kitöltött elektronikus űrlap alkalmazásával kell benyújtani, vagy – *amennyiben az adott dokumentumra elektronikus űrlap nem áll rendelkezésre* - papíralapú dokumentum egyszerű elektronikus másolata formájában.

*Amennyiben valamely nyilatkozatminta az EKR-ben elektronikus űrlapként rendelkezésre áll, a nyilatkozatot az elektronikus űrlap kitöltése útján kell az ajánlat részeként megtenni.*

* + 1. Ajánlatkérő tájékoztatja ajánlattevőket arról, hogy az ajánlattevő érdekkörében felmerült bármilyen késedelemből fakadó következményeket az ajánlattevő viseli. Ajánlatkérő az ajánlatokat, egyéb dokumentumokat késedelmesen benyújtó ajánlattevő(k)től indokként nem fogad el semmiféle akadályozó körülményt.

**1.11.4.** Ajánlatkérő felhívja a figyelmet, hogy az eljárással kapcsolatos valamennyi határidővel kapcsolatosan a közép-európai idő (CET) irányadó.

**1.11.5.** Az ajánlatban lévő, minden dokumentumot (nyilatkozatot) – ide nem értve az EKR-ben elektronikus űrlapként rendelkezésre álló nyilatkozatokat – a végén alá kell írnia az adott gazdálkodó szervezetnél erre jogosult(ak)nak vagy olyan személynek, vagy személyeknek, aki(k) erre a jogosult személy(ek)től írásos felhatalmazást kaptak, tekintettel a cégnyilvánosságról, a bírósági cégeljárásról és a végelszámolásról szóló 2006. évi V. törvény (a továbbiakban: Ctv.) 8-9. § rendelkezésében foglaltakra.

**1.11.6.** Ajánlatkérő felhívja a figyelmet arra, hogy az eljárásnak, az ajánlatnak és a szerződésnek a kizárólagos nyelve a magyar. Az eljárás során mindennemű közlés magyar nyelven történik, kommunikáció semmilyen más nyelven nem fogadható el. Amennyiben bármely becsatolt dokumentum, igazolás, nyilatkozat, stb. nem magyar nyelven kerül kiállításra, úgy azt legalább az ajánlattevő általi felelős magyar nyelvű fordításban is kérjük becsatolni. Természetesen a hiteles fordítás is megfelelő, de a Kbt. 47. § (2) bekezdése alapján ajánlatkérő a nem magyar nyelven benyújtott dokumentumok ajánlattevő általi felelős fordítását is elfogadja. A felelős fordítás tartalmának helyességéért ajánlattevő felel. Felelős fordítás alatt ajánlatkérő az olyan fordítást érti, amely tekintetében az ajánlattevő képviseletére jogosult személy nyilatkozik, hogy az ajánlatban becsatolt magyar nyelvű fordítások tartalmukban és értelmükben teljes egészében megegyeznek az idegen nyelvű iratok tartalmával. Ajánlatkérő csak a magyar nyelvű dokumentumokat veszi figyelembe az eljárás során, továbbá ajánlattevő a fordítások tartalmáért felelősséggel tartozik. Erre vonatkozó nyilatkozatmintát a **IV.3. sz. melléklet** tartalmaz.

**1.11.7.** Az ajánlatkérő felhívja ajánlattevők figyelmét a Kbt. 47. § (2) bekezdésében foglaltakra. Ahol a Kbt. törvény vagy Kbt., illetve a felhatalmazása alapján megalkotott külön jogszabály alapján az ajánlatkérő a közbeszerzési eljárás során valamely dokumentum benyújtását írja elő, a dokumentum – ha jogszabály eltérően nem rendelkezik – egyszerű elektronikus másolatban is benyújtható.

**1.11.8.** Egyéb információk, az EKR-ben elektronikus úton megtett nyilatkozatokkal szemben támasztott követelmények

Amennyiben az EKR-ben az adott dokumentumra vonatkozó elektronikus űrlap nem áll rendelkezésre, a nyilatkozat csatolható az EKR-ben legalább fokozott biztonságú elektronikus aláírással ellátott dokumentumként is, az ajánlatkérő azonban nem követeli meg elektronikus aláírás alkalmazását.

Az EKR-ben az alábbi dokumentumok vonatkozásában található elektronikus űrlap:

Nyilatkozat a

* Felolvasólap vonatkozásában;
* Kbt. 62. § (1) bek. k) kb) pont alapján;
* Kbt. 66. § (2) bek. alapján;
* Kbt. 67. § (4) bekezdés alapján;
* kizáró okok tekintetében;
* Nyilatkozat folyamatban levő változásbejegyzési eljárásról;
* Nyilatkozat felelősségbiztosításról;

A felsorolt dokumentumok vonatkozásában a nyilatkozattétel az elektronikus űrlapok kitöltésével valósul meg [e-Kr. 10. § (1) bek.].

Az EKR-ben - az elektronikus űrlapok kivételével - benyújtandó (feltöltött) elektronikus dokumentumokat az ajánlatkérő .pdf és .xls/.xlsx fájlformátumban kéri benyújtani.

A feltöltött fájlok nem tartalmazhatnak jelszavas vagy egyéb védelmet.

**Az EKR felületre feltölthető dokumentum mérete maximum 25 MB/dokumentum.**

Amennyiben az EKR-ben az ajánlat részeként csatolt dokumentum nem tesz eleget a közbeszerzési dokumentumokban előírt, a dokumentumok informatikai jellemzőire vonatkozó követelménynek, de az ajánlatkérő számára olvasható, illetve megjeleníthető, az ajánlatkérő - ha azt nem tartja szükségesnek - nem köteles hiánypótlásra felhívni az ajánlattevőt, és úgy kell tekinteni, hogy az ajánlat megfelelt az előírt követelményeknek. Amennyiben az ajánlat részeként csatolt dokumentum nem tesz eleget a közbeszerzési dokumentumokban előírt informatikai követelménynek és az ajánlatkérő számára nem olvasható, illetve jeleníthető meg, ez nem tekinthető formai hiányosságnak, azt úgy kell kezelni, mintha az ajánlattevő az érintett dokumentumot nem nyújtotta volna be és a Kbt. hiánypótlásra vonatkozó szabályaira figyelemmel kell eljárni.

Amennyiben az EKR-ben az ajánlat részeként csatolt dokumentum eleget tesz a közbeszerzési dokumentumokban meghatározott, az ajánlat részét képező dokumentumok informatikai jellemzőire vonatkozó követelményeknek, de az egyéb okból nem olvasható, illetve nem jeleníthető meg, az ajánlattevőt az ajánlatkérő felhívja az ajánlat olvashatóságához és megjeleníthetőségéhez szükséges szoftver megnevezésére.

Az ajánlatkérő csupán általánosan hozzáférhető, ingyenes vagy szabad szoftvert köteles igénybe venni az ajánlatok olvasásához és megjeleníthetőségéhez az ajánlattevő előbbi nyilatkozata alapján. Amennyiben a dokumentum tartalma ezt követően sem határozható meg, azt úgy kell kezelni, mintha az ajánlattevő az érintett dokumentumot nem nyújtotta volna be és a Kbt. hiánypótlásra vonatkozó szabályaira figyelemmel kell eljárni.

**Hitelesített dokumentum:** Ahol a Kbt. vagy annak végrehajtási rendelete közjegyző vagy szakmai, illetve gazdasági kamara által hitelesített nyilatkozat benyújtását írja elő, a dokumentum benyújtható a papír alapon hitelesített dokumentum egyszerű elektronikus másolataként vagy olyan formában is, ahol a papír alapon vagy legalább fokozott biztonságú elektronikus aláírással elektronikus úton megtett nyilatkozatot közjegyző - legalább fokozott biztonságú elektronikus aláírással vagy bélyegzővel - elektronikusan látta el hitelesítéssel [e-Kr. 10. § (3) bek.].

## Az ajánlat tartalma, a bírálat első részében, az ajánlat részeként benyújtandó dokumentumok

* + 1. Az ajánlatnak tartalmaznia kell **felolvasólapot**, amelyen feltüntetésre kerülnek a rendelkezésre bocsátott elektronikus űrlap szerinti tartalmi elemek. **(A nyilatkozatminta elektronikus űrlapként rendelkezésre áll.)**
		2. Ajánlattevőknek ajánlatuk részeként csatolniuk kell a **beárazott tételes költségvetéseket szerkeszthető xls/xlsx formátumban és cégszerűen aláírva, pdf formátumban.**

**1.12.3.** A Kbt. 66. § (2) bekezdése alapján az ajánlattevőnek ajánlatában **kifejezetten nyilatkoznia kell** az eljárást megindító felhívás feltételeire, a szerződés megkötésére és teljesítésére, valamint a kért ellenszolgáltatásra vonatkozóan. **(A nyilatkozatminta elektronikus űrlapként rendelkezésre áll.)**

**1.12.4.** **Nyilatkozat közös ajánlattételről és együttműködési megállapodás (IV.1. sz. melléklet)** (adott esetben)

**1.12.5.** Ajánlattevőnek a **321/2015. Korm. rendelet 17. § (2) bekezdése alapján** ajánlatában be kell nyújtania arra vonatkozó **nyilatkozatát**, hogy a szerződés teljesítéséhez nem vesz igénybe a Kbt. 62. § (1) bekezdés g)-k), m) és q) pont szerinti kizáró okok hatálya alá eső alvállalkozót. **(A nyilatkozatminta elektronikus űrlapként rendelkezésre áll)**

**1.12.6.** Folyamatban lévő **változásbejegyzési eljárás** esetében az ajánlattevő az ajánlathoz köteles csatolni a cégbírósághoz benyújtott változásbejegyzési kérelmet (elektronikus kérelem) és az annak érkezéséről a cégbíróság által megküldött igazolást (a kérelemről kiállított elektronikus tanúsítványt, igazolást) is (adott esetben). **A változásbejegyzésre vonatkozó nyilatkozatminta elektronikus űrlapként rendelkezésre áll.**

**1.12.7.** Ajánlattevőnek **nyilatkoznia kell a Kbt. 114. § (2) bekezdése alapján** arról, hogy nem áll az eljárást megindító felhívásban előírt kizáró okok hatálya alatt. (**A nyilatkozatminta elektronikus űrlapként rendelkezésre áll)**

**1.12.8.** A cégnyilvánosságról, a bírósági cégeljárásról és a végelszámolásról szóló 2006. évi V. törvény (a továbbiakban: Ctv.) hatálya alá tartozó, ezért cégnek minősülő ajánlattevő részéről az ajánlatban nyilatkozatot tevő, kötelezettséget vállaló cégjegyzésre jogosult személy(ek) közjegyzői aláírás hitelesítéssel ellátott cégaláírási nyilatkozatát (**aláírási címpéldány**át/címpéldányait) vagy ügyvéd vagy kamarai jogtanácsos által a Ctv. 9. §-a szerint ellenjegyzett **aláírás mintá**ját egyszerű másolatban.

Az ajánlathoz csatolni kell a Ctv. szerint cégnek nem minősülő jogi személy, vagy személyes joga szerint jogképes szervezet ajánlattevő, vagy kapacitást nyújtó szervezet (személy) részéről nyilatkozatot tevő képviselő képviseleti jogának igazolását és aláírás mintáját a rá vonatkozó jogszabályok szerint.

A fenti esetekben ajánlatkérő kizárólag azon képviselők vonatkozásában követeli meg az aláírási címpéldány vagy aláírási minta csatolását, akik kézjegyével ellátott papír alapú dokumentumról készült elektronikus másolati példány került csatolásra az ajánlatban.

**1.12.9.** Amennyiben a papír alapú dokumentumot aláíró személy nem cégjegyzésre jogosult az adott gazdasági szereplőnél, vagy nem képviseletre jogosult személy (nem cég esetében) úgy csatolni kell az adott gazdasági szereplőnél cégjegyzésre jogosult személy által vagy a képviseletre jogosult személy által aláírt **meghatalmazás**t legalább teljes bizonyító erejű magánokirati formában. A meghatalmazásnak tartalmaznia kell a meghatalmazott aláírás mintáját, vagy az ajánlathoz csatolni kell a meghatalmazott személy(ek) közjegyzői aláírás hitelesítéssel ellátott vagy ügyvéd vagy kamarai jogtanácsos által ellenjegyzett aláírás mintáját egyszerű elektronikus másolati formában.

**1.12.10.** A Kbt. 69. § (11) bekezdése alapján nem kérhető igazolás benyújtása, ha az ajánlatkérő az Európai Unió bármely tagállamában működő, – az adott tagállam által az e-Certis rendszerben igazolásra alkalmas adatbázisként feltüntetett – ingyenes elektronikus adatbázisba belépve közvetlenül hozzájuthat az igazoláshoz vagy egyéb releváns információhoz. Nem magyar nyelvű nyilvántartás esetén az ajánlatkérő kéri a releváns igazolás vagy információ magyar nyelvű fordításának benyújtását. A magyarországi nyilvántartások közül a hatósági nyilvántartások, valamint a külön jogszabályban nevesített nyilvántartások tekintendőek az igazolás benyújtásának kiváltására alkalmas nyilvántartásnak. A magyarországi ilyen nyilvántartások listájának az e-Certis rendszerben való közzétételéről a Közbeszerzési Hatóság gondoskodik.

A 321/2015. (X.30.) Korm. rendelet 6. § (1) bekezdése értelmében, ha az ajánlatkérő a Kbt. 69. § (11) bekezdésében foglaltaknak megfelelően közvetlenül hozzáfér a kizáró okok hiányát, valamint az alkalmassági feltételeket igazoló adatbázisokhoz, a gazdasági szereplőknek ezen adatbázisok elérhetőségét is fel kell tüntetniük azon adatbázisok elérhetőségének kivételével, amelyek ellenőrzését a kizáró okok igazolása körében az ajánlatkérő számára a 321/2015. (X.30.) Korm. rendelet előírja.

Amennyiben az ajánlattevő, alvállalkozó vagy az alkalmasság igazolásában részt vevő gazdasági szereplő valamely az eljárást megindító felhívásban vagy a közbeszerzési dokumentumokban előírt igazolás helyett a Kbt. 69. § (11) bekezdése szerint kíván tényt vagy adatot igazolni, abban az esetben ajánlattevő, alvállalkozó, az alkalmasság igazolásában részt vevő gazdasági szereplő **nyilatkozat**ban köteles megadni, hogy melyik tényt vagy adatot kívánja a **Kbt. 69. § (11)** bekezdése szerint igazolni, és hogy mi az ezen tényt vagy adatot tartalmazó ingyenes, a közbeszerzési eljárás nyelvén rendelkezésre álló, elektronikus, hatósági nyilvántartás elektronikus elérhetősége. (**adott esetben**)

**1.12.12.** Ajánlattevőnek nyilatkoznia kell, hogy nyertessége esetén a szerződéskötés időpontjában legalább 2.500.000,- Ft/káresemény, 25.000.000,- Ft/ év mértékű építési (C.A.S. vagy E.A.R.) szakmai felelősségbiztosítással rendelkezni fog. **(A nyilatkozatminta elektronikus űrlapként rendelkezésre áll.)**

* + 1. Ajánlatkérő a Kbt. 66. § (6) bekezdése alapján előírja, hogy az ajánlattevő a benyújtott ajánlatában jelölje meg (**IV.6. sz. melléklet**):

a) a közbeszerzésnek azt a részét (részeit), amelynek teljesítéséhez az ajánlattevő alvállalkozót kíván igénybe venni, és

b) az ezen részek tekintetében igénybe venni kívánt és az ajánlat benyújtásakor már ismert alvállalkozókat.

Ajánlattevőnek a fenti nyilatkozatot nemleges tartalommal is meg kell tennie, azaz adott esetben szükséges benyújtani ajánlattevő arra vonatkozó nyilatkozatát, hogy nincs a közbeszerzésnek olyan része, melynek teljesítéséhez alvállalkozót kíván igénybe venni.

## Tájékoztatás a Kbt. 73. § (5) bekezdése alapján

Kbt. 73. § (5) bekezdés alapján az ajánlatkérő tájékoztatásként közli azoknak a szervezeteknek a nevét, amelyektől az ajánlattevő tájékoztatást kaphat a Kbt. 73. § (4) bekezdés szerinti azon követelményekről, amelyeknek a teljesítés során meg kell felelni.

Adózás:

NAV Észak-magyarországi Regionális Adó Főigazgatósága

Borsod-Abaúj-Zemplén Megyei Adó- és Vámigazgatósága

Miskolci Központi ügyfélszolgálat

3525 Miskolc, Kazinczy u. 19.

Tel: +36 (46) 515-400

Fax: +36 (46) 515-625

Környezetvédelem:

Országos Környezetvédelmi, Természetvédelmi és Vízügyi Főfelügyelőség

1016 Budapest, Mészáros u. 58/a.

1539 Budapest, Pf. 675.

Tel.: 1/2249-100

Fax: 1/2249-262

Honlap: [www.orszagoszoldhatosag.gov.hu](http://www.orszagoszoldhatosag.gov.hu/)

Borsod-Abaúj-Zemplén Megyei Kormányhivatal

Környezetvédelmi és Természetvédelmi Főosztály

3530 Miskolc, Mindszent tér 4.

Tel: 06 46/517-300, Fax: 06 46/517-399

email: Emkvf\_titkarsag@emktvf.kvvm.hu

Honlap: http://emiktf.hu

Egészségvédelem:

B-A-Z Megyei Kormányhivatal Népegészségügyi Főosztály

3530 Miskolc, Meggyesalja u. 12.

Tel.: 06 (46) 354-612, Fax: 06 (46) 358-060

nepegeszsegugy@borsod.gov.hu

Fogyatékossággal élők esélyegyenlősége:

Emberi Erőforrások Minisztériuma, Társadalmi Felzárkózásért Felelős Államtitkárság

Székhely: 1054 Budapest, Báthory u. 10.

Telefonszám: 06-1-795-54-78

e-mail: tarsadalmifelzarkozas@emmi.gov.hu

Munkavállalók védelme és a munkafeltételekre vonatkozó kötelezettségek:

B-A-Z Megyei Foglalkoztatási, Munkaügyi és Munkavédelmi Főosztály

Székhely: 3526 Miskolc, Zombori utca 2

tel.: 46/502-800

fax: 46/502-806

e-mail: munkaugy.fo.miskolc@borsod.gov.hu

## A kizáró okok igazolási módja

* + 1. A jelen eljárásban az ajánlattevőnek ajánlatában egyszerű nyilatkozatot kell benyújtania arról, hogy nem tartozik a felhívásban előírt kizáró okok hatálya alá, valamint a Kbt. 62. § (1) bekezdés k) pont kb) pontját a 8. § i) pont ib) alpontja és a 10. § g) pont gb) alpontjában foglaltak szerint kell igazolnia.

A Korm. rendelet 8. § i) pont ib) alpontja és a 10. § g) pont gb) alpontja az alábbiak szerint értelmezendő, tekintettel arra, hogy az abban foglalt rendelkezések ütköznek a Kbt. 62. § (1) bekezdés k) pont kb) alpontjában foglaltakkal:

A Kbt. 62. § (1) bekezdés k) pont kb) alpontja tekintetében az ajánlattevő nyilatkozata csatolandó arról, hogy olyan társaságnak minősül-e, amely a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény (a továbbiakban: pénzmosásról szóló törvény) 3. § 38. pont a)–b) vagy d) alpontja szerint definiált valamennyi tényleges tulajdonosát meg tudja nevezni, ebben az esetben valamennyi tényleges tulajdonosa nevének és állandó lakóhelyének bemutatását tartalmazó nyilatkozatot szükséges benyújtani; ha a gazdasági szereplőnek nincs a pénzmosásról szóló törvény 3. § 38. pont a)–b) vagy d) alpontja szerinti tényleges tulajdonosa, úgy erre vonatkozó nyilatkozatot szükséges csatolni.

Az egységes európai közbeszerzési dokumentum nem alkalmazandó, azonban az ajánlatkérő köteles elfogadni, ha az ajánlattevő a 321/2015. (X. 30.) Korm. rendelet 7. § szerinti - korábbi közbeszerzési eljárásban felhasznált - egységes európai közbeszerzési dokumentumot nyújt be, feltéve, hogy az abban foglalt információk megfelelnek a valóságnak, és tartalmazzák az ajánlatkérő által a kizáró okok és az alkalmasság igazolása tekintetében megkövetelt információkat. Az egységes európai közbeszerzési dokumentumban foglalt információk valóságtartalmáért az ajánlattevő felel.

## Képviselet az EKR-ben benyújtandó dokumentumok vonatkozásában

* + 1. Az e-Kr. 13. § (1) bekezdése alapján az EKR-ben elektronikus úton tett nyilatkozat tekintetében az ajánlatot a rendszerben benyújtó gazdasági szereplő esetében a gazdasági szereplő képviselőjének kell tekinteni azt a személyt, aki az EKR-ben a gazdasági szereplő részéről a nyilatkozattételhez szükséges hozzáféréssel és jogosultsággal rendelkezik. Az EKR-ben kitöltött elektronikus űrlapot e vélelem alapján a gazdasági szereplő eredeti nyilatkozatának kell tekinteni.
		2. Az EKR-ben elektronikus űrlap benyújtásával teendő nyilatkozatokat a közös ajánlattevők képviseletében az ajánlatot benyújtó gazdasági szereplő teszi meg. A más nevében tett nyilatkozatok megtételére meghatalmazott gazdasági szereplő kizárólag azért felel, hogy a meghatalmazásnak és a számára rendelkezésre bocsátott nyilatkozatoknak, adatoknak az általa elektronikusan megtett nyilatkozatok megfelelnek, ez a szabály azonban nem érinti a közös ajánlattevők Kbt. 35. § (6) bekezdése szerinti egyetemleges felelősségét.

**Az ajánlatnak a következő iratokat kell tartalmazni:**

| **Melléklet száma** | **Iratanyag megnevezése** | **Hivatkozási hely** | **Benyújtás formátumára vonatkozó követelmény** |
| --- | --- | --- | --- |
| Elektronikus űrlapként rendelkezésre áll | Felolvasólap | KD 1.12.1. pont | - |
| Elektronikus űrlapként rendelkezésre áll | Nyilatkozat a Kbt. 66. § (2) bekezdése alapján | KD 1.12.3. pont | - |
| IV.1. | Nyilatkozat közös ajánlattételről és együttműködési megállapodás (adott esetben) | KD 1.4. pontKD 1.12.4. pont | .pdf |
| Elektronikus űrlapként rendelkezésre áll | Nyilatkozat a Kbt. 114. § (2) bekezdése és a 321/2015. Korm. rendelet 17. § (2) bekezdése alapján | KD 1.12.5. pontKD 1.12.7. pont | - |
| - | Meghatalmazás (adott esetben) | KD 1.12.9. pont | .pdf |
| - | Nyilatkozat a Kbt. 69. § (11) szerint igazolni kívánt tények vagy adatok tekintetében (adott esetben) | KD 1.12.10. pont | .pdf |
| IV.2. | Nyilatkozat és indoklás üzleti titokról (adott esetben) | KD 1.7. pont | .pdf |
| IV.3. | Hiteles vagy felelős magyar nyelvű fordítás, illetve ez utóbbi esetén nyilatkozat felelős fordításról (adott esetben) | KD 1.11.6. pont | .pdf |
| - | Jogutódlás tényét, körülményeit bizonyító iratok (adott esetben) | KD 1.2.5. pont | .pdf |
| Elektronikus űrlapként rendelkezésre áll | Nyilatkozat változásbejegyzésről | KD 1.12.6. pont | - |
| - | Változásbejegyzés folyamatban léte esetén a kérelem és az érkezéséről a cégbíróság által megküldött igazolás (adott esetben) | KD 1.12.6. pont | .pdf |
| - | Aláírási címpéldány vagy ügyvéd vagy kamarai jogtanácsos által a Ctv. 9. §-a szerint ellenjegyzett aláírás minta | KD 1.12.8. pont | .pdf |
| - | Beárazott tételes költségvetések | KD 1.10.2. pontKD 1.12.2. pont | .pdf és .xls/.xlsx |
| Elektronikus űrlapként rendelkezésre áll | Nyilatkozat a Kbt. 62. § (1) bekezdés k) pont kb) alpont alapján | KD 1.12.11. pont | - |
| Elektronikus űrlapként rendelkezésre áll | Nyilatkozat felelősségbiztosításról | KD 1.12.12. pont |  |
| IV.4. | Szakmai önéletrajz | KD 1.10.2.1. pont | .pdf |
| IV.5. | Rendelkezésre állási nyilatkozat | KD 1.10.2.1. pont | .pdf |
| IV.6. | Nyilatkozat a Kbt. 66. § (6) bekezdése alapján | KD.1.12.13 pont | .pdf |

# Műszaki leírás, árazatlan költségvetések

Külön fájlok tartalmazzák.

# Vállalkozási szerződéstervezet

Külön fájl tartalmazza.

# MELLÉKLETEK AZ AJÁNLATHOZ

Felhívjuk Ajánlattevők figyelmét, hogy Ajánlatkérő a megfelelő ajánlattétel elősegítése érdekében nyilatkozatmintákat bocsát az Ajánlattevők rendelkezésére, mely formanyomtatványok ajánlatkérő **tartalmi** elvárásait rögzítik, azok formájának alkalmazása nem kötelező.

Felhívjuk továbbá a figyelmet arra, hogy a formanyomtatványok helytelen használatáért az Ajánlatkérő felelősséget nem vállal, azaz Ajánlattevők a formanyomtatványokat saját felelősségükre alkalmazhatják.

Ajánlattevőknek a formanyomtatványokat értelemszerűen kell kitölteniük.

Amennyiben a formanyomtatvány nem tartalmaz elegendő helyet az Ajánlattevő nyilatkozatához, úgy a formanyomtatvány bővíthető.

A formanyomtatványokat a jelen közbeszerzési dokumentumban foglalt, formátumra vonatkozó előírások szerint kérjük az ajánlathoz csatolni.

**1. sz. melléklet**

**Nyilatkozat közös ajánlattételről[[1]](#footnote-1)**

Alulírottak [név] mint a(z) [cégnév, székhely] Ajánlattevő és *[név]* mint a(z) *[cégnév, székhely]* Ajánlattevő képviselői nyilatkozunk, hogy a **„Termelői piac kialakítása Gibárton”**tárgyú közbeszerzési eljárásban a(z) [cégnév, székhely], valamint a(z) [cégnév, székhely] közös ajánlatot nyújt be.

A közös Ajánlattevők egymás közötti és külső jogviszonyára a Polgári Törvénykönyvről szóló 2013. évi V. törvény (Ptk.) 6:30 §-ában foglaltak irányadóak.

Közös akarattal ezennel úgy nyilatkozunk, hogy a közös Ajánlattevők képviseletére, a nevükben történő eljárásra és az EKR-ben elektronikus úton teendő nyilatkozatok megtételekor valamennyi közös ajánlattevő képviseletére a(z) [cégnév, székhely] ajánlattevő teljes joggal jogosult.

Kijelentjük továbbá, hogy az ajánlatunkhoz csatoljuk az általunk, mint közös Ajánlattevők által kötött együttműködési megállapodást, amely részletesen rendelkezik a felelősség (kötelező egyetemleges felelősség), a képviselet és a feladatmegosztás kérdéseiről.

Tudatában vagyunk annak, hogy közös ajánlattétel esetén a közös ajánlatot benyújtó gazdasági szereplők személyében az ajánlatételi határidő lejárta után változás nem következhet be sem a közbeszerzési eljárás, sem az annak alapján megkötött szerződés teljesítése során.

Kelt:

|  |  |
| --- | --- |
| ……………………………… | ……………………………… |
| <cégszerű aláírás> | <cégszerű aláírás> |

**2. sz. melléklet**

**Nyilatkozat üzleti titokról**

Alulírott <*képviselő* / *meghatalmazott neve*> a(z) <*cégnév*> (<*székhely*>) ajánlattevő képviseletében a **„Termelői piac kialakítása Gibárton”** tárgyban indított közbeszerzési eljárásban a Kbt. 44. § (1) bekezdése alapján ezúton nyilatkozom, hogy az ajánlatban/hiánypótlásban/……[[2]](#footnote-2) dokumentumban elkülönítetten elhelyezett iratok üzleti titkot tartalmaznak, melyek nyilvánosságra hozatalát ezennel megtiltom.

Tudomásul veszem, hogy az üzleti titkot tartalmazó irat kizárólag olyan információkat tartalmazhat, amelyek nyilvánosságra hozatala üzleti tevékenységünk szempontjából aránytalan sérelmet okozna.

A Kbt. 44. § (1) bekezdése figyelembe vételével az alábbiak szerint indokoljuk, hogy az üzleti titkot tartalmazó iratban található információ vagy adat nyilvánosságra hozatala miért és milyen módon okozna számunkra aránytalan sérelmet:

*Dokumentum1 megjelölése:* ……………….

A nyilvánosságra hozatalhoz kapcsolódó kockázatok és veszélyek bemutatása:

 …………………………………………………………………………………..

Az aránytalan sérelem: ……………….

*Dokumentum2 megjelölése:* ……………….

A nyilvánosságra hozatalhoz kapcsolódó kockázatok és veszélyek bemutatása:

 …………………………………………………………………………………..

Az aránytalan sérelem: ……………….

………………….., (helység) ……….. (év) ………………. (hónap) ……. (nap)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

kötelezettség vállalásra jogosult aláírása

**3. sz. melléklet**

**Nyilatkozat felelős fordításról**

Alulírott, ……………………………………………., mint a(z) ……………….……………..… …………………………………………………….. ajánlattevő kötelezettség vállalásra jogosult képviselője a **„Termelői piac kialakítása Gibárton”** tárgyban indított közbeszerzési eljárásban ezúton nyilatkozom, hogy az ajánlatba becsatolt idegen nyelvű iratok felelős fordításának tartalma a fordítás alapjául szolgáló dokumentum tartalmával teljes mértékben megegyezik.

………………….., (helység) ……….. (év) ………………. (hónap) ……. (nap)

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

kötelezettség vállalásra jogosult aláírása

**4. sz. melléklet**

**Szakmai önéletrajz**

**„Termelői piac kialakítása Gibárton”**

**tárgyú közbeszerzési eljárás vonatkozásában**

**A szakember által betölteni kívánt pozíció a szerződés teljesítése során:**

művezető / építésvezető **/** műszaki vezető (felelős műszaki vezető)**[[3]](#footnote-3)**

**A szakember kamarai száma/nyilvántartási száma (amennyiben rendelkezik jogosultsággal:** ……….…………….

|  |
| --- |
| **SZEMÉLYES ADATOK** |
| **Név:** |  |
| **Születési idő:** |  |
| **Állampolgárság:** |  |

|  |
| --- |
| **ISKOLAI VÉGZETTSÉG, EGYÉB TANULMÁNYOK**(Kezdje a legfrissebbel, és úgy haladjon az időben visszafelé!) |
| **Mettől (év)** | **Meddig****(év)** | **Intézmény megnevezése**  | **Végzettség** |
|  |  |  |  |
|  |  |  |  |
|  |  |  |  |

|  |
| --- |
| **MUNKAHELYEK, MUNKAKÖRÖK**(Kezdje az aktuálissal, és úgy haladjon az időben visszafelé!) |
| **Mettől (év)** | **Meddig****(év)** | **Munkahely megnevezése** | **Munkakör ismertetése** |
|  |  |  |  |
|  |  |  |  |
|  |  |  |  |

|  |
| --- |
| **KÉPZETTSÉG/SZAKMAI GYAKORLAT IGAZOLÁSA**(Kezdje a legutolsóval, és úgy haladjon az időben visszafelé!) |
| **Korábbi projektek ismertetése** | **Korábbi projektek időpontja** | **Szakmai tapasztalat kezdés / befejezés alapján számított időinterval-luma** **(hónap)\*** | **Szakmai tapasztalat átfedéssel csökkentett időinterval-luma** **(hónap)**  | **Beosztás ismerte-tése** **(pl. művezetőv. építés-vezető v. felelős műszaki vezető)** | **Ellátott feladatok ismertetése az értékelésnél figyelembe venni kívánt projekteknél egyértelműen megadva a „kivitelezési munkák helyszíni irányítása” feladatok ellátását** |
| **Mettől (év, hónap)** | **Meddig (év, hónap)** |
|  |  |  |  |  |  |  |
|  |  |  |  |  |  |  |
| Szakmai gyakorlat átfedéssel csökkentett időtartama (összesen hónap) | \*\*\_\_\_\_\_\_\_\_ hónap |  |

\*: A gyakorlati idő meghatározása:

* az adott – az értékelés során szakmai tapasztalatként figyelembe vehető - projektek vonatkozásában az év, hónap adatokkal megadott hónapok kerülnek összeadásra, úgy, hogy
	+ az időben párhuzamos gyakorlati idők csak egyszer számítanak bele az adott szakember szakmai tapasztalatába
	+ a projekt kezdő és záró hónapja is beleszámít az adott szakember szakmai tapasztalatába
	+ a projekt kezdő és záró hónapjába nem lehet beleszámítani a garanciális időszak hosszát, csak a szerződéskötéstől a műszaki átadás lezárásáig tartó időszakot

\*\*: Ezen hónap érték kerül a felolvasólapra

**EGYÉB:**

Jogosultság elérési útvonala (amennyiben rendelkezik jogosultsággal): ……………………

**5. sz. melléklet**

**Rendelkezésre állási nyilatkozat:**

Alulírott ……………………………….., a **„Termelői piac kialakítása Gibárton”** tárgyú közbeszerzési eljárás vonatkozásában, mint a szerződés teljesítésében résztvevő szakember kijelentem, hogy ajánlattevő nyertessége esetén képes vagyok dolgozni, és dolgozni kívánok a szerződés teljes időtartama alatt az ajánlatban szereplő beosztásban, melyre vonatkozóan az önéletrajzomat benyújtották. Nyilatkozatommal kijelentem továbbá, hogy nincs más olyan kötelezettségem a fent jelzett időszakra vonatkozóan, amely a jelen szerződésben való munkavégzésemet bármilyen szempontból akadályozná.

Kelt: *Hely, év/hónap/nap*

 ………………………………

szakember saját kezű aláírása

**6. sz. melléklet**

**NYILATKOZAT A KBT. 66. § (6) BEKEZDÉSE ALAPJÁN[[4]](#footnote-4)**

Alulírott …………………….., mint a(z) ………………… ajánlattevő (székhely: ………………) ……………. (*képviseleti jogkör/titulus megnevezése*) cégjegyzésre jogosult képviselője ezúton nyilatkozom Gibárt Községi Önkormányzat., mint ajánlatkérő által megindított **„Termelői piac kialakítása Gibárton”** tárgyú közbeszerzési eljárás vonatkozásában a Kbt. 66. § (6) bekezdése alapján:

1. Nyilatkozunk a közbeszerzésekről szóló 2015. évi CXLIII. törvény 66. § (6) bekezdés a) pontja alapján, hogy a közbeszerzés tárgyának az alábbiakban meghatározott részeivel összefüggésben alvállalkozóval szerződést kötünk:

|  |
| --- |
| **A közbeszerzés azon része(i), amellyel összefüggésben szerződést fog kötni** |
|  |
|  |

1. A közbeszerzésekről szóló 2015. évi CXLIII. törvény 66. § (6) bekezdés b) pontja alapján a fent megjelölt részek tekintetében igénybe venni kívánt és az ajánlatunk benyújtásakor már ismert alvállalkozókat az alábbiakban nevezzük meg:

|  |
| --- |
| **Az igénybe venni kívánt alvállalkozó (név, székhely)** |
|  |
|  |
|  |

........................................., ………. év ..................... hó ........ nap

………………………………

cégszerű aláírás

1. Közös ajánlattétel esetén kérjük kitölteni. [↑](#footnote-ref-1)
2. A megfelelő aláhúzandó, illetve kitöltendő! [↑](#footnote-ref-2)
3. **A megfelelő aláhúzandó, a nem kívánt rész áthúzandó vagy törlendő** [↑](#footnote-ref-3)
4. Ajánlattevőnek a nyilatkozatokat nemleges tartalommal is meg kell tennie, azaz adott esetben szükséges benyújtani ajánlattevő arra vonatkozó nyilatkozatát, hogy nincs a közbeszerzésnek olyan része, melynek teljesítéséhez alvállalkozót kíván igénybe venni. Közös ajánlattétel esetében ajánlattevőnként külön-külön csatolandó! [↑](#footnote-ref-4)